
ДО
ОБЩИНСКИ СЪВЕТ – ГР. РАЗЛОГ

П Р Е Д Л О Ж Е Н И Е
ОТ ИНЖ. КРАСИМИР ИВАНОВ ГЕРЧЕВ – КМЕТ НА ОБЩИНА РАЗЛОГ

[bookmark: _Hlk207890308]Относно: Приемане на нова Наредба за реда и условията за паркиране на пътни превозни средства /ППС/ на територията на Община Разлог. 

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

[bookmark: _Hlk230967959]Предлагам на Вашето внимание проект на нова Наредба за реда и условията за паркиране на ППС на територията на Община Разлог.   

1. Мотиви, налагащи приемането на нова Наредба за реда и условията за паркиране на пътни превозни средства /ППС/ на територията на Община Разлог (съгласно чл. 28, ал.2, т.1 от Закона за нормативните актове).

В изпълнение на чл. 99, ал.1 и ал.3 от Закона за движение по пътищата, общинският съвет определя цената за паркиране в населените места, както и условията и реда за плащането й от водачите на специализираното звено на общината или на юридическото лице по чл. 14, ал. 1, т. 5 от Закона за обществените поръчки, на което е предоставено управлението на тези места.

Към настоящия момент, на територията на Община Разлог действа Наредба за дейността на „Синя зона“ и платените паркинги, стопанисвани и експлоатирани от ОП „Паркинги и гаражи“ гр. Разлог, приета с Решение № 175 от 25.09.2008г. на Общински съвет – гр. Разлог, изм. с Решение №66/26.03.2009 год.,изм. с Решение №32/28.01.2010 год.на Общински съвет гр.Разлог- чл.4 и чл.20 и доп. в чл.18 с нова т. 18.4 с Решение №50/25.02.2010 год. на Общински съвет гр.Разлог, изменена с Решение №155/28.10.2010 год. на Общински съвет гр.Разлог, допълнена в Раздел II, чл.2, т.2.3.1 с Решение №12/27.01.2011 год. на Общински съвет - гр.Разлог и Решение №71/29.03.2012 год., изменена с Решение №256/27.11.2014 год.,изм. с Решение №52/25.02.2016год, изм. с Решение №105/28.05.2020 год. и Решение №181/24.09.2020 год., изм. и допълнена с Решение №143/24.04.2024г. на Общински съвет – гр. Разлог, изм. и допълнена с Решение № 269/25.09.2025 г. на Общински съвет - гр. Разлог.  

След многократните изменения и допълнения на действащата към момента Наредба, както и с оглед на не малкото промени, предвидени в настоящото предложение, се установи необходимостта от цялостно прецизиране и систематизиране на нормативната уредба. С оглед осигуряване на по-добра структура, последователност и яснота на правната уредба, както и за улесняване на нейното практическо прилагане и възприемане от гражданите и административните органи, се предлага отмяна на действащата Наредба и приемане на нова Наредба, която да обедини всички действащи разпоредби в един цялостен, актуален и систематизиран нормативен акт.

1.1. Прецизирано е наименованието на Наредбата – досега действащата Наредба е „за дейността на „Синя зона“ и платените паркинги, стопанисвани и експлоатирани от ОП „Паркинги и гаражи“ гр. Разлог“. Доколкото обаче в текста на новия нормативен акт се уреждат и други отношения от местно значение, свързани с паркирането извън „Синя зона“ и платените паркинги, в това число въвежда се „Служебен абонамент“, който се разпростира и извън обхвата на така посочените зони, уместно е наименованието на Наредбата да отговаря по-прецизно на нейното съдържание. Ето защо се предлага новото наименование „Наредба за реда и условията за паркиране на пътни превозни средства /ППС/ на територията на Община Разлог“.

1.2. Една от основните промени, предвидени в проекта на новата Наредба, е актуализиране размера на таксата за паркиране в зоните за кратковременно платено паркиране „Синя зона“, като същата се увеличава от 0,77 евро на 1 евро за един час престой.  

С решение №143/24.04.2024 г. на Общински съвет - гр. Разлог бе разширен обхватът на зоните за кратковременно платено паркиране „Синя зона” с още шест улици и бе актуализирана цената за почасово паркиране. В резултат на предприетите мерки бе постигнат положителен ефект както по отношение на организацията на движението и осигуряването на повече свободни паркоместа в централната градска част, така и по отношение на финансовото състояние на Общинско предприятие „Паркинги и гаражи“ – гр. Разлог, което приключи 2025 година с положителен финансов резултат.
Независимо от това, проблемът с недостига на свободни места за паркиране продължава да е актуален. Капацитетът на зоната към настоящия момент е приблизително 300 паркоместа, докато броят на моторните превозни средства в града непрекъснато нараства. В пиковите часове заетостта на местата достига почти 100 %, което води до сериозни затруднения при намирането на свободни паркоместа както за жителите на общината, така и за посетителите на града. Почти ежедневно се налага временно преустановяване на достъпа до платения паркинг на ул. „Гоце Делчев“ и ул. „Христо Ботев“ поради изчерпване на капацитета, като аналогична е ситуацията и в останалата част от „Синя зона“.
Същевременно, през последните години се наблюдава значително увеличение на разходите, свързани с поддръжката и функционирането на системата за платено паркиране. По данни на Националния статистически институт инфлацията за последните пет години (м. април 2021г., съотнесено към м. април 2026г.), е 44,5 %, а рязкото повишаване цените на енергоносителите води до увеличение на текущите разходи за горива, електроенергия, материали, външни услуги, техническа поддръжка и консумативи. Нарастват и разходите за възнаграждения на персонала, както и дължимите данъци и осигурителни вноски. Всички тези фактори обуславят необходимостта от предприемане на своевременни мерки за гарантиране устойчивото финансово състояние и нормалното функциониране на Общинско предприятие „Паркинги и гаражи“ гр. Разлог.
  Необходимостта от актуализация на цената е обусловена и от технически и организационни причини, свързани с работата на паркинг-автоматите и системите за заплащане на таксата за паркиране. След приемането на еврото в Република България, считано от 01.01.2026 г., паркинг-автоматите, разположени на ул. „Шейново“ и паркинг „Лъвовете“, приемат плащания единствено с банкова карта и не приемат евромонети с номинал под 0,50 евро. Съгласно техническите изисквания на фирмата, поддържаща устройствата, цената на услугата следва да бъде кратна на 0,50 евро. 
Допълнителен аргумент за промяната е свързан с използваните хартиени талони за заплащане на таксата за паркиране, които представляват ценни книги на Министерството на финансите и се изработват от печатница „Демакс“ АД. Към момента талоните са с двойно обозначаване на стойността – 1,50 лв./0,77 евро за един час престой, като срокът за използването им изтича на 08.08.2026 г. Това налага своевременно извършване на нова поръчка за отпечатване и доставка на талони с обозначение единствено в евро, което от своя страна изисква актуализиране на цената.
Предложената промяна цели не само компенсиране на увеличените разходи по поддръжката и управлението на системата за платено паркиране, но и подобряване организацията на движението и паркирането в централната градска част. Увеличението на таксата ще способства за ограничаване продължителността на престоя и броя на автомобилите, навлизащи в зоните за платено паркиране, което ще доведе до по-висока ротация на паркоместата и ще осигури по-голяма възможност за краткосрочно паркиране на граждани и гости на града.
Очакваният резултат от прилагането на мярката е намаляване на трафика и задръстванията в централната градска част, по-ефективно използване на наличния ограничен паркингов ресурс, подобряване на транспортната организация и създаване на по-добри условия за достъп до административни, търговски и обществени услуги.

1.3. Друга съществена промяна в новата Наредба е въвеждането на нов режим на платено паркиране - „Служебен абонамент“.
На специално обозначени места в рамките на „Синя Зона“ и в обхвата на местата за паркиране, находящи се на улици - ул. „Бяла река“, ул. „Черна река“, ул. „Александър Стамболийски“, ул. „Стефан Стамболов“, ул. „Екзарх Йосиф“, ул. „Изворите“, ул. „Иларион Макариополски“, ул. „Опълченска“, ул. „Г. С. Раковски“, ул. „Яне Сандански“, ул. „Христо Ботев“ в гр. Разлог, се предвижда възможност за предоставяне на разрешения за платено паркиране „Служебен абонамент“.
[bookmark: _Hlk230964954]Право да ползват този режим ще имат юридически лица, ЕТ, нотариуси, частни съдебни изпълнители, физически лица, упражняващи свободни професии, които са собственици, ползватели или наематели на нежилищни имоти в посочените зони и територии, както и държавни и общински органи, административни структури или техни звена. За всеки административен адрес ще могат да бъдат предоставяни до две паркоместа в режим „Служебен абонамент“. 
Предвидено е служебният абонамент да бъде валиден само в работни дни в часовия диапазон от 08:00 ч. до 18:00 ч., като ползването на определените места ще се осъществява след издаване на разрешение от кмета на община Разлог или оправомощени от него длъжностни лица.
С въвеждането на този нов режим се цели осигуряване на по-лесен достъп до места за паркиране за лицата и организациите, осъществяващи стопанска, административна, обществена и/или професионална дейност на територията на гр. Разлог, които имат интерес от осигуряване на фиксирани места за паркиране със сигурен и непрекъснат достъп. Въвеждането на „Служебен абонамент“ би допринесло за постигането на баланс между нуждите на бизнеса, администрацията и местните жители, гарантиране на по-достъпна среда за функционирането на стопански организации, лица, осъществяващи свободни професии, банки, хотели, ресторанти, държавни и общински органи и обществени услуги, често изискващи постоянен транспортен капацитет. Очаква се мярката да допринесе за подобряване на условията за работа на гореизброените лица и организации и за по-ефективно управление на местата за кратковременно паркиране. Въвеждането на места за паркиране в режим „Служебен абонамент“, би допринесло за намаляване на тежестта на търсене на паркоместа в „Синя зона“ и на територията на платения паркинг в града, което е от съществено значение, предвид наблюдаващата се голяма натовареност в така посочените зони за паркиране.
В законоустановения срок за обществено обсъждане е постъпило предложение от общинска администрация за допълване на обхвата на улиците с възможност за платено паркиране – „Служебен абонамент“. То допълва обхвата с улици „Яне Сандански“ и „Христо Ботев“. Прието е от кмета, като мотивите са, че двете улици са пропуснати в първоначалния вариант на наредбата.

1.4. В действащата към момента Наредба липсваше изрична уредба относно възможността за заплащане на таксата за почасово паркиране чрез паркинг-автомат. Това създаваше непълнота в нормативната уредба, предвид факта, че на територията на „Синя зона“ вече функционират паркинг-автомати като част от системата за организация и контрол на платеното паркиране.
С предложения проект на нова Наредба този пропуск се отстранява, като се регламентира възможността таксата за паркиране да бъде заплащана посредством паркинг-автомат, включително чрез плащане с банкова карта и други предвидени технически способи. По този начин нормативната уредба се привежда в съответствие с реално прилаганите механизми за обслужване на потребителите и с въведените съвременни способи за електронно и автоматизирано плащане.

1.5. С предложения проект на нова Наредба се предвижда отпадане на преференцията за безплатно паркиране на изцяло електрически автомобили в местата за кратковременно платено паркиране „Синя зона“.

Причината за предложената промяна е увеличеният брой на електрическите автомобили на територията на община Разлог през последните години. Първоначалното въвеждане на тази преференция е имало за цел насърчаване използването на екологично чисти превозни средства и стимулиране преминаването към по-устойчив транспорт. Към настоящия момент обаче стремглаво нарастващият брой на електрическите автомобили води до увеличаване на заетостта на местата за кратковременно паркиране и затруднява осигуряването на достатъчен брой свободни паркоместа за останалите ползватели. 
Запазването на режима на безплатно паркиране за електрически автомобили при наличния ограничен капацитет на зоната, би довело до неравнопоставеност между отделните категории водачи и до допълнително намаляване на ротацията на автомобилите в централната градска част. Предвид обстоятелството, че основната цел на „Синя зона“ е осигуряване на по-висока оборотност на паркоместата и възможност за краткосрочно паркиране на по-голям брой граждани и посетители, се налага въвеждането на еднакви и справедливи правила за всички ползватели на услугата.
С отпадането на преференцията се цели постигане на по-справедливо, балансирано и ефективно управление на ограничения паркингов ресурс, подобряване на достъпа до местата за кратковременно паркиране и подобряване на организацията на движението в централната градска част на гр. Разлог.

1.6. С предложения проект на нова Наредба се прецизират, допълват и систематизират разпоредбите, свързани с осъществяването на контрол и реализирането на административно-наказателна отговорност при нарушения на режима за платено паркиране.
В действащата към момента Наредба е налице непълна уредба относно контрола върху ползването на зоните за кратковременно платено паркиране и санкционирането на нарушенията, което затруднява практическото прилагане на нормативния акт. 
С предложения проект уредбата е допълнена и прецизирана, като са ясно регламентирани правомощията на контролните органи, редът за установяване на нарушенията и видовете административни санкции. Предвидени са конкретни административно-наказателни разпоредби за действия, водещи до увреждане или възпрепятстване функционирането на системата за платено паркиране, включително за повреждане или неправомерно отстраняване на поставено техническо средство за принудително блокиране „скоба“, за частично или цялостно повреждане, демонтиране или преместване на пътни знаци и указателни табели, както и за нерегламентирано заличаване, повреждане или изменение на хоризонталната пътна маркировка.
Предлаганите изменения имат за цел повишаване ефективността на контрола, създаване на по-ясна и приложима нормативна уредба, ограничаване на нарушенията и гарантиране спазването на установения ред за ползване на зоните за кратковременно платено паркиране на територията на община Разлог.

	1.7. С проекта на нова Наредба се прецизират и допълват разпоредбите, уреждащи реда и условията за паркиране на моторни превозни средства по чл. 91 от Закона за движение по пътищата, както и на превозните средства, обслужващи хора с трайни увреждания.
Предвидените изменения имат за цел създаване на по-ясна и приложима нормативна уредба относно правата и задълженията на ползвателите на тези специални режими за паркиране, както и условията за тяхното упражняване. В проекта се регламентират по-прецизно редът за издаване, ползване и контрол на необходимите документи и идентификационни карти, както и условията за ползване на определените за целта места за паркиране.

	1.8. С проекта на нова Наредба се прецизират и допълват условията и редът за издаване на безплатни пропуски за паркиране по постоянен адрес в зоните за кратковременно платено паркиране „Синя зона“ и на територията на платените паркинги в града. 
	По-ясната регламентация на условията, реда и сроковете за издаване на безплатни пропуски за паркиране по постоянен адрес, осигурява правна сигурност и по-ефикасна защита на интересите на правоимащите лица, като гарантира избягването на противоречия при прилагане на нормативната уредба. 

2. Цели, които се поставят с приемането на нова Наредба за реда и условията за паркиране на ППС на територията на Община Разлог (съгласно чл. 28, ал.2, т.2 от Закона за нормативните актове): 

- Създаване на актуална, ясна, систематизирана и цялостна нормативна уредба, регламентираща условията и реда за организация, управление и ползване на зоните за платено паркиране на територията на общината;
- Осигуряване на по-висока ротация на автомобилите в зоните за кратковременно платено паркиране и увеличаване възможността за намиране на свободни паркоместа от гражданите и посетителите на града; 
- Привеждане на цените и механизмите за заплащане на услугата в съответствие с актуалните икономически условия, инфлационните процеси, увеличените разходи за поддръжка и функциониране на системата за платено паркиране, както и с въведеното парично обръщение в евро; 
- Създаване на правна възможност за прилагане на режим „Служебен абонамент“ с цел улесняване дейността на юридически лица, институции и лица, упражняващи професионална дейност в град Разлог;
- Осигуряване на равнопоставеност между отделните категории ползватели на зоните за кратковременно платено паркиране и по-ефективно използване на наличния паркингов капацитет;
- Повишаване ефективността на контрола и административно-наказателната дейност чрез прецизиране и допълване на разпоредбите, свързани с установяване и санкциониране на нарушенията. 

При изработването на проекта на Наредба за реда и условията за паркиране на ППС на територията на Община Разлог, са спазени основните принципи, предвидени в чл. 26, ал.1 от Закона за нормативните актове, както следва:
- Принцип на необходимост: Приемането на нова Наредба е обусловено от необходимостта от актуализиране и цялостно прецизиране на действащата нормативна уредба, свързана с организацията и режима на паркиране на територията на общината. Налице са съществени обществени, икономически и технически промени, на които нормативната уредба следва да отговори, в това число увеличаване броя на автомобилите, ограничен капацитет на местата за паркиране, въвеждане на еврото и необходимост от регламентиране на нови механизми за управление и контрол на платеното паркиране;
- Принцип на обоснованост: Предложените промени са основани на реално установени проблеми при прилагането на действащата Наредба, анализ на натовареността на зоните за паркиране, финансовото състояние на системата за платено паркиране и актуалните икономически условия. В проекта са отчетени повишените разходи за поддръжка и управление на системата, необходимостта от подобряване организацията на паркирането и нуждата от по-ефективно използване на наличния паркингов ресурс;
- Принцип на предвидимост: Проектът на Наредбата създава ясни и предвидими правила относно организацията, ползването и контрола на зоните за платено паркиране;
- Принцип на откритост: Проектът на Наредбата ще бъде публикуван за обществено обсъждане, като на заинтересованите лица ще бъде предоставена възможност да изразят становища и предложения;
- Принцип на съгласуваност: Разпоредбите на проекта са съобразени с действащото национално законодателство, включително Закона за движение по пътищата, Закона за местното самоуправление и местната администрация, Закона за нормативните актове и останалите относими нормативни актове;
- Принцип на субсидиарност: С проекта на Наредбата се уреждат обществени отношения от местно значение, свързани с организацията и управлението на паркирането на територията на община Разлог. Тези отношения могат най-ефективно да бъдат регулирани на местно ниво, предвид спецификите на транспортната организация, инфраструктурата и потребностите на населението в общината;
- Принцип на пропорционалност: Предвидените мерки и ограничения са съобразени с преследваните цели и не надхвърлят необходимото за постигането им. Актуализирането на таксите, въвеждането на нови режими за паркиране и предвидените контролни механизми, са насочени към подобряване организацията на движението, повишаване ротацията на паркоместата и защита на обществения интерес, без да се създават прекомерни ограничения за гражданите и бизнеса;
- Принцип на стабилност: С приемането на новата Наредба се цели създаването на устойчива, ясна и систематизирана нормативна уредба, която да осигури дългосрочно и ефективно регулиране на отношенията, свързани с организацията и режима на паркиране на територията на община Разлог. 


3. Очаквани резултати от приемане на нова Наредба за реда и условията за паркиране на ППС на територията на Община Разлог (съгласно чл. 28, ал.2, т.4 от Закона за нормативните актове).  

Очакваните резултати от приемане на нова Наредба за реда и условията за паркиране на ППС на територията на Община Разлог са преодоляване недостатъците, констатирани в практиката по прилагане на действащата наредба, подобряване организацията на движението и режима на паркиране в централната градска част, по-ефективно управление на наличния паркингов ресурс и осигуряване на по-висока ротация на автомобилите в зоните за кратковременно платено паркиране. Очаква се намаляване на трафика и затрудненията при намиране на свободни паркоместа, както и подобряване достъпа до административни, търговски и обществени услуги. 

4. Финансови и други средства, необходими за прилагане на Наредба за реда и условията за паркиране на ППС на територията на Община Разлог (съгласно чл. 28, ал.2, т.3 от Закона за нормативните актове).  

Прилагането на новата Наредба за реда и условията за паркиране на ППС на територията на Община Разлог няма да е свързано с изразходване на допълнителни финансови средства от бюджета на Общинското предприятие „Паркинг и гаражи“ гр. Разлог и от бюджета на Община Разлог, както и с допълнителни човешки ресурси. Прилагането на Наредбата ще се осъществява основно чрез съществуващата организационна, техническа и административна структура, ангажирана с управлението и контрола на зоните за платено паркиране.

5. Анализ на съответствие с правото на Европейския съюз (съгласно чл. 28, ал.2, т. 5 от Закона за нормативните актове. 

Настоящият проект на нова Наредба за реда и условията за паркиране на ППС на територията на Община Разлог е в съответствие с нормативните актове от по-висока степен, както и с тези на европейското законодателство. 
[bookmark: _GoBack]
С оглед изложеното и на основание чл. 99 от Закона за движение по пътищата, чл.21, ал.2  във връзка с чл.21, ал.1, т.23 от Закона за местното самоуправление и местната администрация, чл. 8, чл. 11, ал.3, чл. 26  от Закона за нормативните актове, при спазване изискванията на чл. 28 от Закона за нормативните актове и чл. 75, 76, 77 и 79 от Административно-процесуалния кодекс предлагам на Общински съвет – гр. Разлог да вземе следното

 Р Е Ш Е Н И Е:

1. Отменя Наредба за дейността на „Синя зона“ и платените паркинги, стопанисвани и експлоатирани от ОП „Паркинги и гаражи“ гр. Разлог, приета с Решение № 175 от 25.09.2008г. на Общински съвет – гр. Разлог.

2. Приема Наредба за реда и условията за паркиране на ППС на територията на Община Разлог. 

3. Наредбата влиза в сила от деня на разгласяването й чрез обявяване на официалния уебсайт на Община Разлог.

МОТИВИ: Настоящето решение се прие на основание чл. 99 от Закона за движение по пътищата, чл.21, ал.2  във връзка с чл.21, ал.1, т.23 от Закона за местното самоуправление и местната администрация, чл. 8, чл. 11, ал.3, чл. 26  от Закона за нормативните актове, при спазване изискванията на чл. 28 от Закона за нормативните актове и чл. 75, 76, 77 и 79 от Административно-процесуалния кодекс; Като взе предвид, че след многократните изменения и допълнения на действащата към момента Наредба, както и с оглед на не малкото промени, предвидени в настоящото предложение, се установи необходимостта от цялостно прецизиране и систематизиране на нормативната уредба. С оглед осигуряване на по-добра структура, последователност и яснота на правната уредба, както и за улесняване на нейното практическо прилагане и възприемане от гражданите и административните органи, се предлага отмяна на действащата Наредба и приемане на нова Наредба, която да обедини всички действащи разпоредби в един цялостен, актуален и систематизиран нормативен акт.

НАРЕДБА ЗА РЕДА И УСЛОВИЯТА ЗА ПАРКИРАНЕ НА ППС НА
ТЕРИТОРИЯТА НА ОБЩИНА РАЗЛОГ


I. ОБЩИ ПОЛОЖЕНИЯ
Чл.1 (1) Тази наредба урежда въпросите за местните изисквания, ограничения, забрани, санкции и контрол, свързани със спирането, престоя и паркирането на пътни превозни средства /ППС/ на територията на община Разлог. 
(2) Допуска се въвеждането на временни ограничения на движението, спирането, престоя и паркирането на превозните средства на територията на града по разпореждане на компетентните общински органи, съгласувано със службите за пътен контрол. Ограниченията се сигнализират съобразно Закона за движението по пътищата /ЗДвП/ и подзаконовите нормативни актове за неговото прилагане.
Чл. 2. (1) Престоят и паркирането са забранени:
1. на място, където превозното средство създава опасност или е пречка за движението или закрива от другите участници в движението пътен знак или сигнал;
2. до престояващо или паркирано пътно превозно средство от страната на движението;
3. в тунели и подлези, на мостове, надлези, стеснени участъци от пътя и в участъци с ограничена видимост;
4. върху трамвайни и железопътни линии или в такава близост до тях, която може да затрудни движението на релсовите превозни средства;
5. на пешеходни или велосипедни пътеки и на разстояние, по-малко от 5 метра преди тях;
6. на кръстовище и на по-малко от 5 метра от тях;
7. на платното за движение, където разстоянието между пътното превозно средство и пътната маркировка, забранена за пресичане, е по-малко от 3 метра или с пътен знак е забранено изпреварването;
8. върху пътна лента, предназначена за движение на бавнодвижещи се пътни превозни средства, обозначена с пътен знак.
(2) Освен в посочените в ал. 1 случаи паркирането е забранено:
1. пред входовете на паркове, театри, кина, предприятия, както и на други места, където е възможно да влизат или да излизат пътни превозни средства;
2. на платното за движение и на тротоара непосредствено пред входовете на жилищни сгради и гаражи, когато това затруднява достъпа до тях;
3. на спирките на превозните средства от редовните линии за обществен превоз на пътници;
4. на места, определени за хора с трайни увреждания;
5. на пътя - за регистрирани пътни превозни средства, свидетелството за регистрация на които е отнето или върнато в Министерството на вътрешните работи;
6. пред входовете и на прилежащите тротоари на детските заведения и училищата;
7. на сигнализирано и специално устроено място за престой на таксиметрови автомобили.

П. КРАТКОВРЕМЕННО ПЛАТЕНО ПАРКИРАНЕ „СИНЯ ЗОНА“ („СЗ“).
Чл.3 (1) На улици, площади и паркинги - общинска собственост, където търсенето на места за паркиране е по-голямо от предлагането, може да се въвежда режим на кратковременно платено паркиране /“Синя зона“/ за леки и леко-товарни автомобили с общо тегло до 2.5 тона и автобуси с до 12 пътнически места. 
(2) Режимът на паркиране по предходния член е валиден само в работни дни - от 8.00 до 18.00 часа. 
Чл.4 (1) Таксата, заплащана от водачите на ППС при паркиране в „Синя зона” е 1 евро (1.96 лв.) за 1 час паркиране на ППС. 
(2) Заплащането на таксата се извършва по един от следните начини:
1. С предварително закупен от водача талон, издаден от служител, обслужващ зоната с режим на кратковременно платено паркиране; 
2. С изпращане на SMS на определения за целта номер, посочен в информационните знаци и табели, указващи условията на паркиране;
3. Чрез мобилно приложение;
4. Чрез таксуване от паркинг-автомат.
(3) Максималният брой последователни часове, за които е разрешено паркиране на едно ППС в „Синя зона“ по реда на ал. 2 т. 2-4, е 4 /четири/ часа и то задължително се изписва на пътен знак или табела, указващи условията на паркиране. 
Чл.5. (1) Списъкът на улици, части от улици и паркинги, в които се въвежда режим на кратковременно паркиране - „Синя зона”, е както следва: 
1.Ул. „Опълченска” - паркингът пред хотел „Папи”; 
2.Ул. „Шейново” - в участъка й от ул. „Г. Делчев” до ул. „Подп. Спиридонов”; 
3.Ул. „Ст. Стамболов” - в участъка й от ул. „Бр. Каназиреви” до ул. „Шейново”; 
4.Ул. „Екзарх Йосиф” - паркинг „Лъвовете”; 
5.Улица „Възраждане” в участъка й от кръстовището с ул. „Арх. Александър Баров” до кръстовището с ул. „Иван Вазов”;
6. Улица „Подполковник Спиридонов“ – паркинг „Кабелна телевизия“; 
7. Улица „Братя Каназиреви“ – в отсечката от улица „Подполковник Спиридонов“ до кръстовището с ул. „Стефан Стамболов“; 
8. Улица „Хан Аспарух“ – отсечката пред фронт – офиса общ. Разлог; 
9. Улица „Иван Вазов“ – в отсечката от ул. „Яне Сандански“ до кръстовището с ул. „Александър Баров“; 
10. Улица „Яне Сандански“ – в отсечката от ул. „Иван Вазов“ до ул. Арх. Александър Баров“; 
11. Улица „Св. Климент Охридски“ в отсечката от ул. „Яне Сандански“ до ул. „Иван Вазов“.
(2)  Изменения и допълнения на списъка от улици, на които е въведен режим за кратковременно паркиране, както и включването на нови улици или части от тях в „Синя зона”, се извършват със заповед на кмета на общината, след решение на Общински съвет - гр. Разлог. 
Чл. 6. (1) При паркиране в „Синя зона” водачът е длъжен да заплати таксата за паркиране по един от посочените в чл. 4, ал. 2 начини, а именно - чрез талон, SMS, мобилно приложение или таксуване от паркинг-автомат, посредством които се установява контрол върху продължителността на паркиране на ППС в „Синя зона“ и размера на таксата, която се дължи за паркирането.
(2) При използване на талон за заплащане на паркирането, всеки водач е длъжен да постави талона на предното табло от вътрешната страна на автомобила по начин, осигуряващ видимостта му. 
(3) Издаването и продажбата на талони за паркиране в „Синя зона” се осъществява от служител, обслужващ зоната с режим на кратковременно платено паркиране. Същият е длъжен чрез перфориране да отбележи върху талона годината, месеца, датата, часа и минутите на паркиране на ППС.  
(4) След попълването и преди предоставянето на талона, служителят, обслужващ  зоната с режим на кратковременно платено паркиране,  събира от водача на ППС сума в размер на дължимата такса за паркиране, в зависимост от времетраенето на паркирането. 
Чл.7. В случай, че водач на ППС е паркирал в „Синя зона“ при спазване на изискванията на чл.6 ал.2 от настоящата наредба, но в нарушение на ЗДвП и правилника за прилагането му, същият носи административнонаказателна отговорност съобразно посочените нормативни актове. 
Чл.8. (1) МПС със специален режим на движение съгласно чл. 91 от ЗДвП, включително на органите на МВР и спешната медицинска помощ, могат да паркират в „Синя 3она" без заплащане - до извършване на служебните си задължения. 
(2) Автомобили на „Социални дейности" към Общинската администрация на гр. Разлог, както и автомобили на Обединени детски заведения – гр. Разлог, могат да паркират в „Синя 3она" без заплащане - до извършване на служебните си задължения. 
Чл.9. (1) Автомобили с поставена на предното стъкло карта по образец, утвърден съгласно ЗдвП и правилника за прилагането му за паркиране на МПС, обслужващи хора с трайни увреждания, могат да паркират в „Синя Зона" без заплащане - на определените и обозначени за целта места за паркиране на хора с трайни увреждания. 
(2) Не се разрешават престоя и паркирането на други автомобили на определените и обозначени места за паркиране на МПС, обслужващи хора с трайни увреждания. Нарушителите се блокират принудително с техническо средство „скоба“, като им се налага и глоба, съобразно настоящата наредба. 
(3) Редът за издаване на картите по ал.1 на настоящия член, е уреден в Наредба за издаване на карти за паркиране на превозни средства, обслужващи хора с трайни увреждания и използване на улеснения при паркиране от Община Разлог.

Чл.10 Общинско предприятие „Паркинги и гаражи” издава платени талони - „месечен абонамент” за паркиране в цялата „Синя зона” на физически и юридически лица както следва: 
1. Месечен абонамент за един месец- такса в размер на 30 евро (58.67 лв.); 
2. Месечен абонамент за два месеца- такса в размер на 55 евро (107.57 лв.); 
3. Месечен абонамент за 3 и повече месеци - такса в размер на 75 евро (146.69 лв.), за три месеца плюс по 25 евро (48.90 лв.) за всеки следващ месец след третия. 
Чл.11. (1) Физически лица, собственици, съсобственици или ползватели на друго правно основание на МПС, които имат постоянна адресна регистрация на улици или площади с въведен режим за кратковременно платено паркиране „Синя зона”, имат право да паркират безплатно в тази зона в близост до постоянния си адрес по посока на движението в сектора, ограничен от най-близките пресечени улици, при следните условия: 
1. Паркирането става само с пропуск, издаден от кмета на община Разлог или оправомощено от него длъжностно лице, който предоставя правото на безплатно паркиране на определеното в пропуска МПС;
2. Физическото лице, на което се издава пропускът, да не е собственик на гаражи /гаражни клетки /паркоместа /места за паркиране, находящи се в района на „Синя зона“ или в урегулирания поземлен имот, на който е постоянния му адрес;
3. Адресът, посочен в сектор С2.3 или С.3.3 от свидетелството за регистрация на МПС, за което се издава пропускът, да съвпада с постоянния адрес на титуляря на пропуска; 
 4.   За един постоянен адрес може да бъде издаван само един безплатен пропуск.
(2) Пропускът за безплатно паркиране се издава от кмета на община Разлог или оправомощено от него длъжностно лице, има срок на действие една календарна година и съдържа следните данни: 
а/ дата на издаване на пропуска;
б/ марка и модел на МПС; 
в/ регистрационен номер на МПС;  
г/  три имена на собственика или ползвателя на МПС - титуляр на пропуска; 
д/ постоянен адрес на собственика или ползвателя на МПС - титуляр на пропуска; 
е/ пореден номер на пропуска. 
(3) Всички издадени пропуски за безплатно паркиране по постоянен адрес, се завеждат в регистър, поддържан от община Разлог. 
(4) Пропускът за безплатно паркиране по постоянен адрес се отнема, когато: 
а/ отпадне основанието за неговото издаване; 
б/ от титуляря на пропуска в рамките на една година са извършени две или повече нарушения на реда на паркиране по настоящата наредба, установени с влезли в сила наказателни постановления.
Чл. 12 (1) Безплатен пропуск за паркиране по постоянен адрес се издава при спазване на следния ред: 
1. Заинтересованите лица подават заявление по образец, утвърден от кмета на община Разлог, във фронт-офиса на община Разлог; 
2. Към  заявлението  се прилагат 	удостоверение за постоянен адрес и копие от свидетелството за регистрация на МПС, за което се иска издаването на пропуск за безплатно паркиране по постоянен адрес.
(2) Пропускът за безплатно паркиране по постоянен адрес се издава в срок до 14 работни дни, считано от деня на подаване на заявлението. Готовите пропуски се получават от фронт-офиса на община Разлог, като услугата е безплатна.
Чл.13. Не се допуска паркиране в „Синя зона“:
1. когато не е заплатена дължимата такса по чл. 4, ал. 1;  
2.  когато в случай на предварително закупен от водача талон, същият не е поставен на предното табло от вътрешната страна на автомобила по начин, осигуряващ видимостта му;
3. в случай, че в предварително закупения от водача талон, не са попълнени някои от изискуемите по настоящата наредба данни;
4. когато бъде надвишено максимално допустимото времетраене на паркиране, обозначено на пътен знак или указателна табела; 
5. когато бъде надвишено времетраенето на паркиране, отбелязано на талона или заплатено чрез SMS, мобилно приложение или паркинг-автомат;
6. на местата в режим на платено паркиране "Служебен абонамент”, без съгласието на ползвателя на абонамента;
7. извън обозначените места за паркиране в „Синя зона“;
8. в нарушение на правилата за движение, регламентирани в ЗДвП и подзаконовите нормативни актове за прилагането му.
Чл.14. Контролът върху паркирането в „Синя зона” на ППС, се осъществява от служители на ОП „Паркинги и гаражи“-гр. Разлог, като при паркиране в „Синя зона“ в нарушение на чл.13, т. 1-8, автомобилът се блокира с техническо средство тип „скоба”. 

III. ПРОПУСКАТЕЛЕН РЕЖИМ И РАЗМЕР НА ТАКСИТЕ ЗА ПЛАТЕНИТЕ ПАРКИНГИ.
Чл.15. Режимът на пропускане и паркиране касае платения паркинг на ул. „Христо Ботев" и ул. „Гоце Делчев" в гр. Разлог и е валиден само в работни дни - от 8.00 до 18.00 часа. 
Чл.16. Таксата, заплащана от водачите при паркиране в платения паркинг на ул. „Христо Ботев” и ул. „Гоце Делчев”, е 1 евро (1.96 лв.) за 1 час паркиране на ППС.  
Чл.17. ППС могат да бъдат паркирани в платения паркинг на ул. „Христо Ботев“ и ул. „Гоце Делчев“ само в работни дни - от 8.00 до 18.00 часа, без ограничение във времетраенето на паркиране, при положение че е заплатена дължимата по чл. 16 такса, съобразно времетраенето на паркиране.
Чл.18. Заплащането, установяването и контрола на действителното времетраене на паркирането в платен паркинг става със закупен от водача талон. 
Чл.19. (1) Въвежда се следният ред за паркиране в платения паркинг на ул. „Христо Ботев“ и ул. „Гоце Делчев“, а именно:
1. „Почасово паркиране“- осъществява се чрез издаване на талон за паркиране от инкасатора на входа на паркинга, на който се отбелязват годината, месеца, датата, часа и минутите на влизане. При напускане на паркинга водачът трябва да предостави талона на инкасатора на изхода, който нанася часа и минутите на излизане, калкулира и изисква дължимата сума за плащане в зависимост от времетраенето на паркиране. Инкасаторът на изхода е длъжен да издаде фискален бон за получената сума, при заплащане на която ППС може да напусне паркинга.  

2. „Месечен абонамент“ - ОП „Паркинги и гаражи"-гр. Разлог издава пропуски за „месечен абонамент“ на физически лица, ЕТ, Юридически лица, банки, обществени организации и други институции за платените паркинги при следните условия: 
- Месечен абонамент за един месец - такса в размер на 30 евро (58.67 лв.); 
- Месечен абонамент за два месеца - такса в размер на 55 евро (107.57 лв.); 
- Месечен абонамент за три и повече месеци - такса в размер на 75 евро (146.69 лв.) за три месеца плюс 25 евро (48.90 лв.) за всеки следващ месец след третия. 
(2) Служителите на Общинска Администрация Разлог имат право на 50%  отстъпка от определените по чл. 19, ал. 1 т. 2 от настоящата Наредба такси за месечен абонамент.  
(3) При издаването на безплатни пропуски за паркиране по постоянен адрес на живеещите на територията на платените паркинги на община Разлог, се прилагат разпоредбите на чл. 11 и чл. 12 от Наредбата. 
Чл.20. МПС със специален режим на движение съгласно чл. 91 от ЗДвП, включително на органите на МВР и спешната медицинска помощ и автомобили на „Социални дейности” към Общинската Администрация на гр. Разлог и на Обединени детски заведения – гр. Разлог, могат да паркират на платените паркинги без заплащане - до извършване на служебните си задължения. 
Чл.21. Автомобили с поставена на предното стъкло карта по образец, утвърден съгласно ЗдвП и правилника за прилагането му, за паркиране на МПС, обслужващи хора с трайни увреждания, могат да паркират на платените паркинги без заплащане - на определените и обозначени за целта места за паркиране на МПС, обслужващи хора с трайни увреждания.
Чл.22. Не се разрешават престоя и паркирането на други автомобили на местата в платените паркинги, определени и обозначени за хора с трайни увреждания. Нарушителите се блокират принудително с техническо средство тип „скоба“, като им се налага и глоба съобразно настоящата Наредба.    

IV. РЕЖИМ НА ПЛАТЕНО ПАРКИРАНЕ „СЛУЖЕБЕН АБОНАМЕНТ“.

Чл.23. (1) В рамките на „Синя Зона“ и в обхвата на местата за паркиране, находящи се на ул. „Бяла река“, ул. „Черна река“, ул. „Александър Стамболийски“, ул. „Стефан Стамболов“, ул. „Екзарх Йосиф“, ул. „Изворите“, ул. „Иларион Макариополски“, ул. „Опълченска“, ул. „Г. С. Раковски“, ул. „Яне Сандански“, ул. „Христо Ботев“ в гр. Разлог, се допуска въвеждането на режим на платено паркиране „Служебен абонамент“, на специално обозначени за това места, за юридически лица, ЕТ, нотариуси, частни съдебни изпълнители и физически лица, упражняващи свободни професии, които са собственици/съсобственици, ползватели или наематели на нежилищни имоти в посочените зони и територии, както и за държавни и общински органи, административни структури или техни звена, до 2 броя места за паркиране на административен адрес.
(2) Режимът на платено паркиране „Служебен абонамент“ е валиден само в работни дни - от 8.00 до 18.00 часа. 
(3) Паркирането в режим на платено паркиране „Служебен абонамент“, се осъществява само след издаването на разрешение от кмета на община Разлог или определени от него длъжностни лица. 
(4) Общият брой на местата в режим „Служебен абонамент“ не може да надвишава 10 % от общия брой на местата за паркиране в териториите, посочени в чл. 23 ал. 1.
Чл.24. Местата за паркиране в режим на „Служебен абонамент“ се сигнализират по разбираем начин, указващ, че паркомястото е служебно. Сигнализирането се извършва за сметка на ползвателя на абонамента, посредством поставяне на съответен пътен знак и по желание с подвижна преносима табела.
Чл. 25. Временно ограничаване на паркирането на местата в режим „Служебен абонамент”, с цел провеждането на заявени по съответния ред в Община Разлог мероприятия в работни дни, се допуска със Заповед на кмета на Община Разлог.
Чл. 26. (1) Въвежда се следния ред за платено паркиране в режим на „Служебен абонамент“, а именно: „Годишен служебен абонамент“ – кметът на община Разлог или определени от него длъжностни лица издават разрешение за паркиране в режим на „Служебен абонамент“, което е валидно за една календарна година, считано от датата на издаване на разрешението. 
(2) Таксата за „Годишен служебен абонамент“ за едно паркомясто е в размер на 600 евро (1173,50 лева). 
Чл. 27. (1) За издаване на разрешение за паркиране в режим на платено паркиране „Служебен абонамент“, заинтересованите лица подават заявление по образец, утвърден от кмета на община Разлог, във фронт-офиса на Община Разлог, към което следва да представят следните документи: 
1. Документ за собственост, договор за наем или друг документ, удостоверяващ, че заявителят ползва нежилищния обект, находящ се в сградата, в близост до която ще бъдат разположени паркоместата;
2. Схематично означаване на конкретното/конкретните място/места за паркиране, за които се заявява „Служебен абонамент“ в рамките на съществуващите такива по чл. 23 ал. 1.
(2) Разрешение за паркиране „Служебен абонамент“, се издава след проверка на заявлението и приложенията му и ако са налице основанията за издаване на разрешението, съгласно настоящата Наредба. При липса на основания за издаване на разрешение за паркиране „Служебен абонамент“, компетентният орган постановява отказ. 
(3) Разрешението или отказът за неговото издаване, се изготвят в срок до 14 работни дни, считано от датата на подаване на заявлението по ал. 1.
(4) В случай на непълнота на заявлението и/или приложените към него документи, на заинтересованото лице се дават писмени указания и срок за отстраняването им, като в случай на неизпълнение на указанията в срока, се постановява отказ. Срокът по ал. 3 съответно се удължава със срока за изпълнение на указанията по настоящата алинея. 
(5) Разрешението за паркиране в режим на платено паркиране „Служебен абонамент“, се издава след заплащане на таксата по чл. 26 ал. 2 от настоящата Наредба, по банкова сметка указана в разрешението.
(6) Контролът върху паркирането на местата за паркиране с режим на „Служебен абонамент”, се осъществява от служители на ОП „Паркинги и гаражи“-гр. Разлог, като при паркиране на място, обозначено като „Служебен абонамент“, без съгласието на ползвателя му, автомобилът се блокира с техническо средство тип „скоба”.

Чл.28. Контролът по изпълнение изискванията на тази наредба се осъществява от: 
1. Кмета на Община Разлог или надлежно упълномощени от него длъжностни лица; 
2. Директора на ОП „Паркинги и гаражи“ или надлежно упълномощени от него длъжностни лица;
3. Служители на МВР и други органи, овластени да осъществяват контрол по ЗдвП и подзаконовите нормативни актове за прилагането му.
Чл.29. (1) Оперативната дейност по таксуването на автомобилите в „Синя зона” и платените паркинги, използването и прилагането на технически средства за принудително блокиране, както и освобождаването им, се осъществява и организира от служителите на ОП „Паркинги и гаражи”- гр. Разлог. 
(2)  Автомобилите, паркирани в „Синя зона” и платените паркинги в нарушение на разпоредбите на тази наредба, се задържат принудително с технически средства за блокиране - „скоби”, като същите се отстраняват след заплащане на дължимата сума за периода на паркиране и такса в размер на 15 евро (29.34 лева). Дължимите суми се заплащат на служителя, обслужващ зоната с режим на кратковременно платено паркиране, за което същият издава фискален бон. 
(3) За паркиране на място, обозначено като „Служебен абонамент“ в обхвата на териториите, посочени в чл. 23 ал. 1 от тази Наредба, без съгласието на ползвателя му, автомобилът се блокира с техническо средство тип „скоба” и се освобождава след заплащане на такса в размер на 15 евро (29.34 лева).
Чл. 30. (1) Конструкцията на скобата трябва да е такава, че да не нанася повреди на автомобила. 
(2) В случай на принудително задържане на МПС чрез използване на техническо средство „скоба”, поставено от  служители, разполагащи с необходимите правомощия, същите са длъжни да поставят на предното стъкло на автомобила съобщение за водача, че автомобилът е блокиран с указания за реда на освобождаването му. 
(3) Забранява се повреждане на скобата, както и отстраняването й от други лица, различни от служителите, разполагащи с необходимите правомощия. 
Чл. 31. (1) Актовете за установяване на нарушенията на тази наредба се съставят от длъжностни лица, определени от органите по чл. 28.
(2) Наказателните постановления се издават от кмета на община Разлог или от определени от него с нарочна заповед длъжностни лица.
(3) За неуредените в тази наредба случаи по осъществяване на контрол, налагане на принудителни административни мерки, съставяне на актове, издаване и обжалване на наказателни постановления, се прилагат разпоредбите на Закона за движение по пътищата и Закона за административните нарушения и наказания. 
Чл.32. Който повреди или отстрани поставено техническо средство за принудително блокиране „скоба“, преди освобождаването на ППС от оправомощените за това лица, се наказва с глоба в размер от 100 до 250 евро (195.58 до 488.96 лева). 
Чл. 33. (1) За частично или цялостно повреждане или нерегламентиран демонтаж на пътен знак или указателна табела, на извършителите се налага глоба в размер от 50 до 250 евро (97.79 до 488.96 лева).
[bookmark: p56088724](2) За нерегламентирано, частично или цялостно заличаване на хоризонтална пътна маркировка, на извършителите се налага глоба в размер от 50 до 250 евро (97.79 до 488.96 лева). 
[bookmark: p56088725][bookmark: p56088726](3) За частично или цялостно повреждане или нерегламентиран демонтаж на пътен знак или подвижна преносима табела, с които е обозначено място за паркиране в режим  „Служебен абонамент“, на извършителите се налага глоба в размер от 50 до 250 евро (97.79 до 488.96 лева).
Чл. 34. (1) За използване на издаден по съответния ред, но с изтекъл срок на валидност пропуск за безплатно паркиране, на извършителя се налага глоба в размер на 50 евро (97.79 лева), като пропускът се изземва.
(2) За използване на неиздадени по съответния ред или недействителни пропуск за безплатно паркиране или карта за паркиране на лица с трайни увреждания, на извършителя се налага глоба в размер от 100 до 250 евро (195.58 до 488.96 лева), като пропускът / картата, се изземва. В този случай се уведомява и районното полицейско управление.  
Чл. 35. За маловажни случаи на нарушения по тази Наредба, се налага на място глоба с фиш в размер до 25 евро (48.90 лева).
Чл. 36. За установените нарушения в тази Наредба, за които няма предвидени други наказания, се налага глоба в размер от 15 до 250 евро (29.34 до 488.96 лева). 
Чл. 37. Установяването на нарушенията, налагането на глоба на местонарушението, обжалването и изпълнението на наказателните постановления, се извършва по реда, предвиден в ЗДвП и Закона за административните нарушения и наказания.

ПРЕХОДНИ И ЗАКЛЮЧИТЕЛНИ РАЗПОРЕДБИ
§1. С тази наредба се отменя Наредба за дейността на „Синя зона“ и платените паркинги, стопанисвани и експлоатирани  от   ОП „Паркинги и гаражи“ гр. Разлог, приета с Решение № 175 от 25.09.2008г. на Общински съвет – гр. Разлог.
§2. Настоящата наредба влиза в сила от деня на разгласяването й чрез обявяване на официалния уебсайт на Община Разлог (https://razlog.bg).
§3. Всички издадени преди влизането в сила на настоящата наредба пропуски за безплатно паркиране, както и платени абонаменти, продължават своята валидност за срока, за който са издадени, съгласно правилата на Наредба за дейността на „Синя зона" и платените паркинги, стопанисвани и експлоатирани от ОП „Паркинги и гаражи" гр. Разлог, приета с Решение № 175 от 25.09.2008г. на Общински съвет – гр. Разлог.
§4. Заявленията за издаване на пропуски за безплатно паркиране и платени абонаменти, подадени преди влизане в сила на настоящата наредба, се разглеждат по реда на Наредба за дейността на „Синя зона" и платените паркинги стопанисвани и експлоатирани  от   ОП „Паркинги и гаражи" гр. Разлог, приета с Решение № 175 от 25.09.2008г. на Общински съвет – гр. Разлог. 
§5. По заявления за издаване на пропуски за безплатно паркиране и платени абонаменти, подадени преди влизане в сила на настоящата наредба, се издават пропуски с валидност съгласно правилата на Наредба за дейността на „Синя зона" и платените паркинги, стопанисвани и експлоатирани  от   ОП „Паркинги и гаражи" гр. Разлог, приета с Решение № 175 от 25.09.2008г. на Общински съвет – гр. Разлог.

